b'\n_START_ARTICLE_\nNAPROZA\n_START_PARAGRAPH_\nNAPROZA je kratica za NAbavno-PROdajna ZAdruga. Zadruge so nastale po koncu druge svetovne vojne na jugoslovanskem podro\xc4\x8dju._NEWLINE_Zadrug, ki so bile oblikovane po letu 1945, je bilo ve\xc4\x8d vrst. Leta 1946 je bilo v Sloveniji \xc5\xbee 881 zadrug. Najve\xc4\x8d je bilo kmetijskih, posebno vinogradni\xc5\xa1kih in \xc5\xbeivinorejskih, zraven njih pa \xc5\xa1e nabavno-prodajne zadruge (NAPROZE). Teh je bilo 115 z okrog 380 prodajalnami, v katerih se je s prehrambnimi izdelki preskrbovalo okrog 400.000 Slovencev. NAPROZE so sprva od kmetov kupovale pridelke in jih prodajale porabnikom v industrijskih in drugih mestnih sredi\xc5\xa1\xc4\x8dih. Kasneje so nastale splo\xc5\xa1ne kmetijske zadruge, ki so bile skoraj v vsaki ve\xc4\x8dji slovenski vasi. Z nasilno kolektivizacijo po sovjetskem vzoru so se iz njih ponekod izoblikovale kme\xc4\x8dke delovne zadruge. Ta oblika kolhoznega zadru\xc5\xbeni\xc5\xa1tva je razpadla \xc5\xbee v letih 1952/53.'